Entrepreneur ’n finalis in kompetisie | Netwerk24
Entrepreneur ’n finalis in kompetisie
Deur Helena Barnard 06 November 2019 06:02
El-Marie Wilken van Kimberley het op 12 Oktober op die verhoog van die Burgersentrum in Kaapstad as een van 12 finaliste in ’n nasionale entrepreneurskompetisie gestaan.
Mentorvennoot bied jaarliks ’n entrepreneur van die jaar-kompetisie aan en El-Marie, ’n gr. 11-leerling aan die Hoërskool Diamantveld, is gekeur vanweë twee ondernemings wat sy bedryf.
Mentorvennoot, ’n nie-winsgewende organisasie wat uit sakelui en vooraanstaande akademici bestaan, se hoofdoel is om entrepreneurskap te ontwikkel.
Enige hoërskoolleerling wat al meer as R100 wins met sy of haar onderneming gemaak het, kan hulle vir die kompetisie inskryf.
Die verkoop van swemklere en somersdrag op Instagram is een van El-Marie se ondernemings. Sy vertel dat sy self baie in tienerklere belang stel en dat ’n tiener nie altyd in winkels geskikte klere kry nie.
Dit wat sy te koop aanbied, plaas sy op Instagram, vanwaar dit bestel word en sy dit versend.
Die versorging van troeteldiere in die Desembervakansie wanneer hul eienaars met vakansie gaan, is haar ander onderneming.
El-Marie, wat haar as ’n geoktrooieerde rekenmeester of onderwyser wil bekwaam, sê sy maak geen skuld nie en koop nuwe voorraad aan met die wins wat sy maak.
Sy spaar ook geld vir haar matriekafskeidrok. Hoewel sy volgende jaar in matriek is, is sy vasberade om met haar ondernemings voort te gaan – juis omdat sy dit so eenvoudig en moeiteloos soos moontlik gemaak het.